**Referat fra Generalforsamling i Grundejerforeningen Amtsstuegården 2015.**

Tid: 30. april 2015, kl. 20.00

Sted: Ålholmskolen

Til stede:

Fra bestyrelsen: John Dahl Petersen, John Grønsund, Klaus Diness, Gunnar Andreasen(Suppleant), Henrik Velschow(referent)

Afbud : Jes Brohus

Herudover var 3 parceller repræsenteret

**1. Valg af dirigent**

John Grønsund blev valgt som dirigent.

**2. Formandens beretning for det forløbne år.**

Formanden gennemgik beretningen og henledte opmærksomheden på et par emner, herunder den verserende sag om erhvervstrekanten(Mere om denne senere).

Beretning blev godkendt.

**3. Regnskab og revisors påtegning**

Regnskabet for 2014, som er omdelt med indbydelsen, blev gennemgået. Regnskabet viser et mindre underskud, som skyldes ekstraordinære udgifter til vedligeholdelsen af fællesarealerne.

Regnskabet blev godkendt.

**4. Bestyrelsens forslag**

Bestyrelsen fremsatte ingen forslag.

**5. Medlemmers forslag**

Et uformelt forslag om at genplante rønnetræerne på Grundtvigsvej blev diskuteret. Bestyrelsen har hentet et tilbud på denne opgave hos vores gartner. Genplantning samt vanding af de nyplantede træer(10-12 stykker) vil komme til at koste ca. ½ års kontingent. Generalforsamling besluttede derfor i stedet at få fældet de sidste træer på Grundtvigsvej da flere af træerne er i en dårlig forfatning.

**6. Budgetgennemgang samt fastsættelse af årligt kontingent.**

John D fremlagde kort det omdelte budgetforslag. Med baggrund i de sidste års regnskaber og budgetter blev det besluttet at sætte kontingentet op fra 500 til 600 kr. pr. år for ikke at udhule vores kassebeholdning. Vi vil gerne være i stand til at betale ”rimelige” ekstraomkostninger uden at skulle foretage ekstra kontingent opkrævninger i løbet af året.

Budgettet blev herefter vedtaget.

**7. Valg af bestyrelse.**

Klaus Diness(Heibergsvej 13) samt Jes Brohus(Frederiksværksgade 110) blev genvalgt.

Gunnar Andreasen fortsætter som suppleant.

**8. Valg af revisorer.**

Peter Poulsen (Rahbeksvej 10) blev udpeget som revisor.

**9. Valg af uddelere.**

Det blev besluttet at bestyrelsens børn fungerer som uddelere.

**10. Eventuelt**

Henrik V. gennemgik den skrivelse, som er vedhæftet dette referat, omhandlende aktiviteterne i den ”Grønne Erhvervstrekant”. I korte træk omhandler sagen opførelse af en genbrugsvirksomhed i området mellem Bauhaus og forlængelsen af Hillerød Motorvejen.

Det er vores opfattelse at mange af vores medlemmer ikke er opmærksomme på omfanget af denne aktivitet. Generalforsamlingen besluttede derfor at udarbejde en kort skrivelse som skal belyse aktiviteten og dele den ud sammen med referatet fra generalforsamlingen.

Der blev spurgt ind til status på sidste års sag vedrørende opførsel af huse i 2 plan. Bestyrelsen kunne informere om at sagen er behandlet i kommunen, som har besluttet ikke at ændre lokalplanen. Det betyder at det fortsat er tilladt at udnytte tagetagen på villaerne.

På opfordring henstiller bestyrelsen, igen, til at hundeejere rydder op efter deres hund samt at de tager hensyn til andre i området og fører hundene i snor.

Som opfølgning til beslutningen om ikke at genplante rønnebærtræerne på Grundtvigsvej, gav John D udtryk for at det er vigtigt at vi også investerer i værdiskabende aktiviteter og ikke altid kun gør det nødvendige.

Hillerød d. 2. Maj 2015

Dirigent: John Grønsund

Best: John-Dahl Petersen

Klaus Diness

Jes Brohus

 John Grønsund

 Henrik Velschow